Eino Kirjonen

Eino Einari Kirjonen () var ein finsk skihoppar frå Björkö. Han vann den tysk-austerrikske hoppveka 1961/62. Mellom 1955 og 1962 vart han finsk meister fire gongar.

Aktiv 
Kirjonen vart nummer to i nyttårshopprennet 1954 i Garmisch-Partenkirchen. Same plasseringa fekk han også samanlagt i den tysk-austerrikske hoppveka 1953/54, begge gongane var det Olaf B. Bjørnstad som toppa resultatlistene. Sidan i 1954 vart Kirjonen nummer to i Lahti-rennet, bakom den ferske verdsmeisteren Matti Pietikäinen. Kirjonen fekk to andreplassar og ein tredjeplass i renn under den tysk-austerrikske hoppveka 1954/55, men vart likevel nummer to samanlagt, 2,8 poeng bakom landsmannen Hemmo Silvennoinen. Seinare i 1955-sesongen vann han i hopprennet Lahti-spelen og fekk delt andreplass i Holmenkollen bak landsmannen Aulis Kallakorpi.

I opningsrennet i hoppveka 1955/56 delte Kirjonen sigeren i rennet i Oberstdorf med Kallakorpi. Han kom deretter på andreplass i Garmisch-Partenkirchen, etter dette rennet reiste dei finske skihopparane vidare. Under vinter-OL 1956 i Cortina d'Ampezzo kom han på sjuandeplass, landsmennene Antti Hyvärinen og Kallakorpi sikra finsk dobbeltsiger. Kirjonen vart til sist i OL-sesongen nummer to i Lahti, poenget bak Silvennoinen og poenget framom Juhani Kärkinen.

Nyårsdag 1957 vart Kirjonen nummer to i Garmisch-Partenkirchen, like bakom Nikolaj Kamenskij frå Sovjetunionen. Rollene var omsnudd i Innsbruck, der Kirjonen tok ein klar siger føre Kamenskij. Kirjonen oppnådde 862,1 poeng i hoppveka 1956/57, og enda 0,7 poeng bakom landsmannen Pentti Uotinen som tok sin fyrste og einaste store hopptriumf. Same sesongen vann Kirjonen den finske meisterskapen i skihopping for andre gong. I Holmenkollen 1957 kom han på andreplass bak austtyske Helmut Recknagel. Kirjonen oppnådde to nye andreplassar i renn i hoppveka 1958/59; høvesvis Oberstdorf og Bischofshofen. Han vart i 1960 finsk meister for tredje gong.

I 1962 lukkast Kirjonen med å vinne den tysk-austerrikske hoppveka. Han vann rennet i Oberstdorf og sigra samanlagt med 865,1 poeng, nærare tolv poeng føre Willi Egger frå Austerrike. Same året vann han den finske meisterskapen for fjerde gong og kom på andreplass i Svenska skidspelen i Falun, men var heile 16 poeng bakom vinnaren Toralf Engan. Kirjonen deltok siste gong i den tysk-austerrikske hoppveka 1964/65 og vart nummer tolv i Garmisch-Partenkirchen.

Han døydde i Kouvola i 1988, 55 år gammal.

Plasseringar i ymse store meisterskap og renn 
 1954: Nr 2 i Garmisch-Partenkirchen og i Lahti
 1955: Finsk meister. Vinnar i Lahti. Nr 2 i Holmenkollen
 1956: Vinnar i Oberstdorf og nr 2 i Lahti. Nr 7 i vinter-OL
 1957: Finsk meister. Nr 2 i Holmenkollen
 1959: Nr 2 i Oberstdorf og i Bischofshofen
 1960: Finsk meister. Nr 4 i Lahti. Nr 17 i vinter-OL i Squaw Valley
 1961: Nr 6 i Lahti
 1962: Vinnar av hoppveka. Finsk meister. Nr 2 i Falun. Nr 12 i normalbakken i ski-VM i Zakopane
 1963: Nr 3 i Lahti

Kjelder 
 Denne artikkelen bygger på «Eino Kirjonen» frå , den 2. januar 2013. 
 
 Sportsboken, aktuelle årgangar

Bakgrunnsstoff 
 

Finske skihopparar
Finske deltakarar under vinter-OL 1956
Skihopparar under vinter-OL 1956
Finske deltakarar under vinter-OL 1960
Skihopparar under vinter-OL 1960